१७ स्वर्णसहित काठमाडौं टिम च्याम्पियन
१३ औं राष्ट्रपति रनिङ सिल्ड वाग्मती प्रदेश छनोट प्रतियोगिताको उपाधि काठमाडौं जिल्लाले जितेको छ । विभिन्न ६ खेल समावेश प्रतियोगितामा १७ स्वर्ण पदक जित्दै काठमाडौं टिम च्याम्पियन बनेको हो ।
काठमाडौँ — १३ औं राष्ट्रपति रनिङ सिल्ड वाग्मती प्रदेश छनोट प्रतियोगिताको उपाधि काठमाडौं जिल्लाले जितेको छ । विभिन्न ६ खेल समावेश प्रतियोगितामा १७ स्वर्ण पदक जित्दै काठमाडौं टिम च्याम्पियन बनेको हो ।वाग्मती प्रदेश खेलकुद विकास परिषद्‍ले आयोजना गरेको प्रतियोगितामा चितवन १० स्वर्णसाथ दोस्रो भयो । तेस्रो स्थानको मकवानपुरले ६ स्वर्ण जित्यो । शीर्ष तीन स्थान हात पार्नेले क्रमशः ३० हजार, २० हजार र १० हजार रुपैयाँ पुरस्कार पाए ।त्रिपुरेश्वरस्थित राष्ट्रिय खेलकुद परिषद् (राखेप) कभर्डहलमा भएको प्रतियोगिताको अन्तिम दिन मंगलबार छात्र भलिबलमा चितवन पहिलो, धादिङ दोस्रो तथा मकवानपुर र ललितपुर तेस्रो भए । छात्रामा काठमाडौंले स्वर्ण, मकवानपुरले रजत तथा काभ्रे र ललितपुरले कांस्य जितेका थिए ।कबड्डीको छात्रमा काभ्रे पहिलो, काठमाडौं दोस्रो तथा धादिङ र मकवानपुर तेस्रो बने । छात्रामा काठमाडौंले स्वर्ण, धादिङले रजत तथा मकवानपुर र भक्तपुरले कांस्य जिते ।विजेतालाई राखेपका सदस्यसचिव टंकलाल घिसिङ, वाग्मती प्रदेश खेलकुद विकास परिषद्का सदस्यसचिव सूर्यलाल भण्डारीलगायतले पुरस्कृत गरे । तीनदिने प्रतियोगितामा एथलेटिक्स, भलिबल, कबड्डी, कराते, तेक्वान्दो र उसु गरी ६ खेलमा ५२ स्वर्णका लागि प्रतिस्पर्धा भएको थियो । आयोजक प्रदेशका कार्यालय प्रमुख देवनारायण चौधरीका अनुसार १ हजार २ सय ९ खेलाडीले प्रतिस्पर्धा गरेका थिए ।